***Π α ν ε π ι σ τ ή μ ι ο Π ε λ ο π ο ν ν ή σ ο υ***

***Τ μ ή μ α Θ ε α τ ρ ι κ ώ ν Σ π ο υ δ ώ ν***

***ΕΝΗΜΕΡΩΣΗ ΓΙΑ ΤΟ ΜΕΤΑΠΤΥΧΙΑΚΟ***



***ΝΑΥΠΛΙΟ, Αύγουστος 2014***

*Αγαπητοί φίλοι και ενδιαφερόμενοι για το Μεταπτυχιακό μας,*

*Μόλις εγκρίθηκε από το Υπουργείο Παιδείας το μεταπτυχιακό της Σχολής Καλών Τεχνών του Τμήματος Θεατρικών Σπουδών του Πανεπιστημίου Πελοποννήσου που βρίσκεται στο Ναύπλιο. Λόγω των θερινών διακοπών το Πανεπιστήμιο είναι κλειστό. Επειδή όμως αντιλαμβανόμαστε την αγωνία όσων ενδιαφέρονται να ξεκινήσουν ένα μεταπτυχιακό τη νέα χρονιά, από το Σεπτέμβριο του 2014, έχουμε την πρόθεση να σας ενημερώσουμε για θέματα που αφορούν στη λειτουργία του και αργότερα (τέλος Αυγούστου) θα ακολουθήσει ο κανονισμός που θα εγκριθεί.*

*Πρώτα από όλα σας συνιστούμε να διαβάσετε το ΦΕΚ όπως εγκρίθηκε από το Υπουργείο και είναι αναρτημένο στην ιστοσελίδα μας (με αριθμό 107355/B7), Υπουργική Απόφαση* ***(ΦΕΚ 1929 τ.Β΄/ 17−07−2014)****.*

*Ακολουθούν στοιχεία τα οποία θα σας βοηθήσουν να προετοιμαστείτε, καθώς ο χρόνος είναι περιορισμένος.*

***Μεταπτυχιακός τίτλος.***

*Το ΠΜΣ απονέμει Μεταπτυχιακό Δίπλωμα Ειδίκευσης στη* ***«Δραματική Τέχνη και τις Παραστατικές Τέχνες στην Εκπαίδευση και τη Δια Βίου Μάθηση*** *- Master in Drama and Performing Arts in Education and Lifelong Learning».*

***Αντικείμενο του προγράμματος***

*Αντικείμενο του Προγράμματος Μεταπτυχιακών Σπουδών (ΠΜΣ) του Τμήματος Θεατρικών Σπουδών είναι η μελέτη και η προαγωγή στο χώρο της θεατρολογίας της τεχνογνωσίας της Δραματικής Τέχνης στην Εκπαίδευση (ΔΤΕ) και των Παραστατικών Τεχνών καθώς και η ανάπτυξη της έρευνας και των εφαρμογών της Δραματικής Τέχνης στην Εκπαίδευση και των Παραστατικών Τεχνών ως μεθοδολογία μάθησης/διδασκαλίας και ως μορφή τέχνης στο χώρο της εκπαίδευσης και της διά βίου μάθησης.*

***Χώρος***

*Το Πρόγραμμα Μεταπτυχιακών Σπουδών θα λειτουργήσει στις εγκαταστάσεις του Τμήματος Θεατρικών Σπουδών της Σχολής Καλών Τεχνών στο Ναύπλιο και σε άλλους πολιτιστικούς χώρους του Ναυπλίου και Αργολίδας γενικότερα.*

***Δίδακτρα***

*Τα καταβαλλόμενα δίδακτρα για το πρόγραμμα εκ μέρους κάθε σπουδαστή καθορίζονται με αποφάσεις συλλογικών οργάνων του Ιδρύματος. Για το ακαδημαϊκό έτος 2014-15, υπολογίζεται ότι τα δίδακτρα που θα καταβάλει κάθε φοιτητής ανά εξάμηνο είναι 1300 ευρώ (συνολικά 3.900ευρώ).*

***Διάρκεια***

*Συνολικά το Μεταπτυχιακό διαρκεί 3 εξάμηνα. Στα δύο πρώτα η φοίτηση είναι υποχρεωτική με δεκτές απουσίες 20% σε κάθε μάθημα. Κατά το τρίτο εξάμηνο ο μεταπτυχιακός φοιτητής εκπονεί τη μεταπτυχιακή του εργασία με έναν επόπτη μέλος ΔΕΠ του ιδίου ή άλλου Πανεπιστημίου και δύο συν-επιβλέποντες.*

***Υποψήφιοι***

*Στο Μεταπτυχιακό Δίπλωμα Ειδίκευσης γίνονται δεκτοί πτυχιούχοι τμημάτων Πανεπιστημίων της ημεδαπής και ομοταγών αναγνωρισμένων Ιδρυμάτων της αλλοδαπής, καθώς και πτυχιούχοι Τμημάτων ΤΕΙ. Σύμφωνα με τη φιλοσοφία του μεταπτυχιακού μας δ****εν ζητείται απολύτως καμιά συνάφεια αντικειμένου, αντιθέτως επιδιώκουμε τη διεπιστημονικότητα.***

***Δικαιολογητικά***

*Οι ενδιαφερόμενοι υποψήφιοι πρέπει να υποβάλουν στη Γραμματεία του Τμήματος (όταν θα γίνει η πρόσκληση, κατά προσέγγιση αρχές Σεπτεμβρίου) τα παρακάτω δικαιολογητικά:*

* *Αίτηση υποψηφιότητας (θα είναι διαθέσιμη από τη Γραμματεία και το δικτυακό τόπο του Τμήματος- πρότυπο στο Παράρτημα Α).*
* *Αναλυτικό βιογραφικό σημείωμα, το οποίο θα περιλαμβάνει α) την εκπαιδευτική, επαγγελματική, ερευνητική και συγγραφική δραστηριότητα του υποψήφιου-ιας και β) σύντομη έκθεση γνωστικών και ερευνητικών ενδιαφερόντων στην οποία να αναφέρονται και οι λόγοι για τους οποίους ο υποψήφιος-α ενδιαφέρεται για μεταπτυχιακές σπουδές στο Τμήμα (έκτασης μιας σελίδας).*
* *Επικυρωμένα αντίγραφα τίτλων σπουδών (οι πτυχιούχοι). Τελειόφοιτοι μπορούν να υποβάλουν υποψηφιότητα και να αξιολογηθούν, αλλά γίνονται τελικώς δεκτοί μόνον εφόσον αποκτήσουν το πτυχίο τους πριν την έναρξη των εγγραφών στο ΠΜΣ. Επίσης απαιτείται βεβαίωση ισοτιμίας από τον ΔΟΑΤΑΠ (πρώην ΔΙΚΑΤΣΑ) για όσους έχουν πτυχίο Πανεπιστημίου της αλλοδαπής (Επικυρωμένο φωτοαντίγραφο).*
* *Επικυρωμένη φωτοτυπία δύο όψεων, της αστυνομικής ταυτότητας του υποψηφίου.*
* *Βεβαίωση εκπόνησης πτυχιακής εργασίας (από τη γραμματεία του Τμήματος) όπου θα αναγράφονται το θέμα της εργασίας, ο βαθμός και οι επιβλέποντες καθηγητές (Επικυρωμένο φωτοαντίγραφο).*
* *Βεβαιώσεις συμμετοχής σε συνέδρια και ερευνητικά προγράμματα, (Επικυρωμένα φωτοαντίγραφα).*
* *Αντίγραφα επιστημονικών δημοσιεύσεων και ανακοινώσεων σε ελληνικά ή ξένα περιοδικά, ή και πρακτικά επιστημονικών συνεδρίων της Ελλάδας και του εξωτερικού.*
* *Αντίγραφο άλλου μεταπτυχιακού τίτλου (Επικυρωμένο φωτοαντίγραφο).*
* *Αντίγραφο πτυχίου άλλου Τμήματος ΑΕΙ ή ΤΕΙ (Επικυρωμένο φωτοαντίγραφο).*
* *Επάρκεια Αγγλικής ή άλλης γλώσσας που τεκμηριώνει ο υποψήφιος με σχετικά πιστοποιητικά (επιπέδου τουλάχιστον Β2, π.χ. First Certificate in English, TOEFL) ή με άλλα σχετικά στοιχεία, όπως προηγούμενη φοίτηση σε Αγγλόφωνο ή άλλης γλώσσας Εκπαιδευτικό Ίδρυμα. Σε περίπτωση που ο υποψήφιος δεν διαθέτει αποδεικτικό, η καλή γνώση της ξένης γλώσσας θα διαπιστωθεί με εξετάσεις στην Αγγλική.*
* *Πιστοποίηση γνώσης Η/Υ.*
* *Βεβαιώσεις επαγγελματικής εμπειρίας.*

***Ημερομηνίες -Προθεσμίες*** *κατά προσέγγιση (θα αναρτηθούν και ανακοινωθούν τέλος Αυγούστου).*

*Από αρχές και μέχρι 15 Σεπτεμβρίου θα υποβληθούν οι αιτήσεις των υποψηφίων.*

*Σε δύο ημέρες, 17 Σεπτεμβρίου, ακολουθούν οι εξετάσεις Αγγλικών για όσους δεν έχουν προσκομίσει βεβαίωση ξένης γλώσσας.*

*Σε τρεις ημέρες, Σάββατο 20 Σεπτεμβρίου, θα γίνουν οι εξετάσεις στα δύο γνωστικά αντικείμενα (Δραματική Τέχνη στην Εκπαίδευση και στη Μεθοδολογία της Έρευνας στις Ανθρωπιστικές Επιστήμες). Ύλη δεν θα δοθεί.*

*Η επιλογή υποψηφίων και ο πίνακας επιλαχόντων θα ολοκληρωθεί και ανακοινωθεί μέχρι το τέλος Σεπτεμβρίου ή αρχές Οκτωβρίου. Για τη διαδικασία εγγραφών θα ακολουθήσουν σχετικές ανακοινώσεις. Υπολογίζουμε τα μαθήματα να αρχίσουν την Παρασκευή 17 Οκτωβρίου 2014.*

***Κριτήρια και Διαδικασίες Επιλογής***

*Το ΠΜΣ απευθύνεται σε φοιτητές υψηλού επιπέδου, η επιλογή των οποίων γίνεται με συνεκτίμηση των εξής κυρίως κριτηρίων:*

* *Τον γενικό βαθμό στις γραπτές εξετάσεις σε δύο Θεματικές Περιοχές: (α) Παιδαγωγική και Δραματική Τέχνη στην Εκπαίδευση (β) Μεθοδολογία της έρευνας με εστίαση στη Δραματική Τέχνη στην Εκπαίδευση. (δείκτης βαρύτητας και για τα δύο μαζί, 60%)*

*Ωστόσο συνεκτιμώνται και τα παρακάτω (με δείκτη βαρύτητας, 40%):*

* *Ο γενικός βαθμός πτυχίου του υποψηφίου. Σε περίπτωση που δεν έχει ακόμα αποφοιτήσει, το γενικό βαθμό στα μαθήματα που έχει συμπληρώσει επιτυχώς και τον αριθμό τους.*
* *Η επίδοση στη διπλωματική εργασία.*
* *Η βαθμολογία του υποψηφίου στα πιστοποιητικά που τεκμηριώνουν την επάρκεια του υποψηφίου στην Αγγλική γλώσσα ή σε άλλη ξένη γλώσσα.*
* *Η πιστοποίηση γνώσης Η/Υ.*
* *Άλλο πτυχίο ή μεταπτυχιακός τίτλος.*
* *Η ερευνητική δραστηριότητα του υποψηφίου, όπου αυτή υπάρχει.*
* *Οι επιστημονικές του δημοσιεύσεις.*
* *Η επαγγελματική του εμπειρία (βεβαιώσεις).*

***Εισακτέοι.***

*Ο αριθμός των κατ’ έτος εισακτέων στο Πρόγραμμα ορίζεται κατά ανώτατο όριο σε τριάντα δύο (32). Ως κατώτατο όριο για την πραγματοποίηση του ΠΜΣ θεωρείται ο αριθμός 18 υποψηφίων.*

***Φοίτηση.***

*Η φοίτηση είναι υποχρεωτική στα δύο εξάμηνα με δικαίωμα απουσιών 20% για κάθε μάθημα. Τα μαθήματα (θεωρητικά και βιωματικά) θα πραγματοποιούνται Παρασκευή, Σάββατο και εν μέρει Κυριακή. Επίσης υποχρεωτική θα είναι και η παρακολούθηση σεμιναρίων ή εργαστηρίων ή συνεδρίων, όπως αυτή θα ορισθεί από τη Διεύθυνση του ΠΜΣ.*

***Συνοπτικό Πρόγραμμα Μαθημάτων***

**A΄ ΕΞΑΜΗΝΟ**

|  |  |
| --- | --- |
| ***Τίτλος Μαθήματος*** | **ECTS** |
| *Δραματική Τέχνη στην Εκπαίδευση: Μορφές και είδη* | 4 |
| *Δραματική Τέχνη στην Εκπαίδευση και Επιστήμες της Αγωγής* | 6 |
| *Δραματική Τέχνη στην Εκπαίδευση: Θεατροπαιδαγωγικά προγράμματα* | 5 |
| *Ποιοτικές & ποσοτικές μέθοδοι έρευνας στις ανθρωπιστικές επιστήμες* | 4 |
| *Μέθοδοι αξιολόγησης/μέτρησης θεατροπαιδαγωγικών προγραμμάτων στην εκπαίδευση και τη διά βίου μάθηση* | 6 |
| *Δραματική Τέχνη στην εκπαίδευση: Ερευνητικό Σχέδιο Ι* | 5 |
| ***Σύνολο*** | **30** |

**B΄ ΕΞΑΜΗΝΟ**

|  |  |
| --- | --- |
| ***Τίτλος Μαθήματος*** | **ECTS** |
| *Παραστατικές τέχνες: Μορφές και είδη* | 4 |
| *Παραστατικές και άλλες τέχνες* | 5 |
| *Διασύνδεση Τεχνών: Πολύτεχνο δρώμενο* | 6 |
| *Μορφές θεάματος* | 4 |
| *Εκδηλώσεις πολιτισμού στην εκπαίδευση και τη διά βίου μάθηση* | 6 |
| *Δραματική Τέχνη στην εκπαίδευση: Ερευνητικό Σχέδιο ΙΙ* | 5 |
| ***Σύνολο*** | **30** |

**Γ΄ ΕΞΑΜΗΝΟ**

|  |  |
| --- | --- |
| ***Τίτλος Μαθήματος*** | ***ECTS*** |
| *Μεταπτυχιακή Εργασία* | 30 |

***Σύνολο πιστωτικών μονάδων 3 εξαμήνων: 90 (ECTS)***

***Μεταπτυχιακή Διπλωματική Εργασία***

*Με την επιτυχή ολοκλήρωση όλων των μαθημάτων του πρώτου έτους σπουδών ο φοιτητής/τρια αναλαμβάνει σε συνεννόηση με ένα μέλος ΔΕΠ του Τμήματος, ή άλλου Τμήματος της ημεδαπής, εξάμηνη μεταπτυχιακή εργασία 10.000-12.000 λέξεων, επιπλέον βιβλιογραφία και παραρτήματα.*

***Διδακτικό Προσωπικό***

*Στο Μεταπτυχιακό Πρόγραμμα διδάσκουν μέλη Δ.Ε.Π. του οικείου Τμήματος ή άλλων Τμημάτων του Πανεπιστημίου Πελοποννήσου, προσκεκλημένοι καθηγητές από άλλα Πανεπιστήμια της χώρας, ειδικοί ερευνητές, διακεκριμένοι στο χώρο, καθώς και καθηγητές Πανεπιστημίων της αλλοδαπής με συναφείς ειδικότητες ή διακεκριμένοι ερευνητές ή διαπρεπείς καλλιτέχνες που δρουν εντός και εκτός Ελλάδας.*

*Αγαπητοί ενδιαφερόμενοι,*

*Σας περιμένουμε. Μας ενδιαφέρει να έχετε το προσωπικό σας όραμα και τα ιδανικά σας, έντονη επιθυμία για δημιουργικότητα, ερευνητική διάθεση με δυνατότητες εξερεύνησης του πολύ-τοπου της ζωής και του θεάτρου, ενσυναίσθηση που επιθυμεί να βελτιωθεί ακόμα περιβαλλοντική και διαπολιτισμική συνείδηση και είθε! υψηλό δείκτη επικοινωνίας, ώστε να εκφραστούμε, να αναπτύξουμε το διάλογό μας, να εμπνεύσει ο ένας τον άλλον, να συνεργαστούμε και να μπορέσουμε δυναμικά δια της αλληλεπίδρασης μέσω της Δραματικής Τέχνης και των Παραστατικών Τεχνών να μετασχηματίσουμε τον κόσμο μας, τους εαυτούς μας και τον πολιτισμό μας. Ελάτε μαζί να ξεπεράσουμε το φράγμα της λέξης «μεταπτυχιακό» και να αναζητήσουμε τη δυναμική των τεχνών δια του μεταπτυχιακού.*

*Η Κοσμήτορας & Πρόεδρος του ΤΘΣ*

*Αλκηστις Κοντογιάννη*

***Πληροφορίες: 27520 96127 και 6974464942 ( ώρες: 10.00 -14.00 & 18.00-20.00)***